29.9.2023
SK
Úradný vestník Európskej únie
C 349/45
Zdaňovanie tradičných palív 3.13.
Vzhľadom na to, že stavba nových lodí bude pre majiteľov lodí v EÚ znamenať ekonomické riziko, žiada EHSV prijatie politík, ktoré zabezpečia právnu istotu pre lodiarske spoločnosti.
Je preto dôležité zmraziť zavedenie nových daní na tradičné rybárske palivo (naftu), kým nie sú komerčne dostupné nové technológie pohonu a palív a kým nie sú dobre zavedené legislatívne rámce na riešenie potrebnej obnovy.
V opačnom prípade by to tento sektor iba penalizovalo.
Partnerstvo pre energetickú transformáciu v odvetví rybolovu a akvakultúry EÚ 3.14.
Toto odvetvie nemá žiadne usmernenia týkajúce sa realizácie dekarbonizácie, a to ani od poskytovateľov technológií, ani od tvorcov politík.
EHSV preto víta iniciatívu Komisie vytvoriť skupinu expertov, ktorá by poskytovala poradenstvo o rôznych dostupných alternatívach, budúcom vývoji, trhu atď.
Osobitne dôležité by bolo určiť technológie, ktoré sú pre jednotlivé segmenty flotily a regióny najvhodnejšie, pričom môže byť potrebné kombinovať rôzne zdroje energie.
Okrem toho bude užitočné uskutočniť informačné a osvetové kampane v námornom priemyselnom reťazci s cieľom podporiť dekarbonizáciu.
Modré hospodárstvo 3.15.
Modré hospodárstvo zahŕňa všetky hospodárske činnosti, ktoré závisia od mora.
Jednotlivé odvetvia, ktoré tvoria modré hospodárstvo, sú vzájomne závislé (rybolov, biotechnológie, lodná doprava, námorná doprava, akvakultúra, lodenice, dodávateľský reťazec, logistika a doprava), pretože sú založené na spoločných zručnostiach a spoločnej infraštruktúre (prístavy, logistické a elektrické distribučné siete) a na udržateľnom využívaní morských zdrojov.
EHSV zdôrazňuje potrebu holistickej stratégie dekarbonizácie, ktorá sa snaží nájsť synergie medzi jednotlivými článkami reťazca.
Okrem toho EHSV požaduje primerané ľudské zdroje a zručnosti na projektovanie, stavbu a prevádzku moderných plavidiel.
Prilákanie kvalifikovanej pracovnej sily je nevyhnutnosťou.
4.
Osobitné pripomienky
Pokročilé palivá 4.1.
EHSV zdôrazňuje potenciál pokročilých palív, ktoré sa nevyrábajú z potravinárskych a krmovinárskych plodín v oblasti obehového hospodárstva, boja proti vyľudňovaniu pobrežných vidieckych oblastí a, samozrejme, posilnenia energetickej nezávislosti EÚ.
V súlade s cieľmi EÚ v oblasti neutrality CO2 môžu byť čisté emisie CO2 týchto alternatívnych palív pri spaľovaní v motoroch nulové, ak sa vyrábajú elektrinou z obnoviteľných zdrojov.
4.2.
Komisia z rôznych dôvodov obmedzuje používanie rastlinných biopalív, čo EHSV vo viacerých stanoviskách uvítal.
Neexistuje však jasná stratégia rozvoja a zavádzania alternatívnych palív, ktorá by bola dôležitá nielen pre odvetvie rybolovu, ale aj pre iné odvetvia.
Chýba aj prioritizácia, pokiaľ ide o to, ktoré z odvetví, ktoré sa ťažko dekarbonizujú (medzi ktoré patrí rybolov) by mali mať prednostný prístup k takýmto palivám.
To komplikuje úsilie v odvetví rybolovu čo najrýchlejšie dosiahnuť pokrok v dekarbonizácii.
EHSV poukazuje na to, že palivá z obnoviteľných zdrojov a nízkouhlíkové palivá sú rozumným riešením na ceste k dekarbonizácii v odvetviach, ktoré sa ťažko elektrifikujú, ako je napríklad rybolov.
Pokročilé alternatívne palivá, ktoré sa nevyrábajú z potravinárskych a krmovinárskych plodín budú drahšie z dôvodu nedostatku a náročnejšej technológie.
Ako už EHSV zdôraznil (9), je preto potrebné znížiť cenový rozdiel medzi fosílnymi a alternatívnymi palivami a zabezpečiť väčšiu cenovú prístupnosť a dostupnosť čistejších palív.
4.3.
EHSV poukazuje na to, že v súčasnosti dostupná bionafta pochádza z plodín (palmový, repkový, sójový a slnečnicový olej), ktoré nie sú vhodné na úplnú dekarbonizáciu, a navyše nie je dostatok surovín.
Riešením (ktoré zatiaľ nie je k dispozícii) by bolo miešanie súčasnej nafty s rastúcim množstvom elektronafty, syntetického paliva vyrobeného zo zeleného elektrolytického vodíka a zachyteného CO2.
Tieto e-palivá sa vyrábajú z oxidu uhličitého, ktorý bol predtým zachytený z atmosféry, alebo z priemyselných procesov, pri ktorých vzniká CO2, pred jeho uvoľnením.
(9)
Stanovisko Európskeho hospodárskeho a sociálneho výboru – Návrh nariadenia Európskeho parlamentu a Rady o využívaní palív z obnoviteľných zdrojov a nízkouhlíkových palív v námornej doprave a o zmene smernice 2009/16/ES [COM(2021) 562 final – 2021/0210 (COD)] (Ú. v.
EÚ C 152, 6.4.2022, s. 145).